钦定古今图书集成/明伦汇编/氏族典/第570卷 > 《廖用贤尚友录》 > 申屠蟠
## 钦定古今图书集成/明伦汇编/氏族典/第570卷 > 《廖用贤尚友录》 > 申屠蟠

按《后汉书申屠蟠传》：“蟠字子龙，陈留外黄人也。九岁
丧父，哀毁过礼，服除，不进酒肉十馀年，每忌日，辄三
日不食。同郡缑氏女玉，为父报仇杀夫氏之党，外黄
令梁配欲论杀玉，蟠时年十五，为诸生，进谏，乃为谳
得减死论，乡人称美之。家贫，佣为漆工，郭林宗见而
奇之。同郡蔡邕深重蟠，后郡召为主簿，不行，遂隐居”
精学，博贯《五经》，兼明图纬。太尉黄琼辟，不就；再举有
道，不就。先是，京师游士汝南范滂等非讦朝政，自公
卿以下皆折节下之。太学生争慕其风，以为文学将
兴，处士复用。蟠独叹曰：“昔战国之世，处士横议，列国
之王至为拥篲先驱，卒有坑儒烧书之祸，今之谓矣。”
乃绝迹于梁、砀之闲，因树为屋，自同佣人。居二年，滂
等果罹党锢，或死或刑者数百人，蟠确然免于疑论。
中平五年，复征不至。明年，董卓废立，复征不到。众人
咸劝之，蟠笑而不应。处乱末，终全高志。年七十四，终
于家。